গ্রামবাসী সূত্রে জানা গেছে, এ এলাকায় বিদ্যুৎকেন্দ্র স্থাপন নিয়ে গ্রামবাসীদের মধ্যে তীব্র প্রতিক্রিয়া দেখা দেয়। প্রশাসনের সমর্থন থাকলেও গ্রামের বেশির ভাগ মানুষ ওই স্থানে এস আলম গ্রুপের ১৩২০ মেগাওয়াট কয়লা বিদ্যুৎকেন্দ্র স্থাপনে আগে থেকেই বিরোধিতা করে আসছে। তবে এর পক্ষে থাকার ঘোষণা দেয় গ্রামের একটি প্রভাবশালী মহল। এর ফলে দু’পক্ষের বিরোধ আরও তীব্র হয়ে ওঠে। এ ঘটনার প্রতিবাদে উভয় পক্ষ সভা-সমাবেশের ঘোষণা দিলে পুলিশ ঘটনাস্থলে ১৪৪ ধারা জারি করে। কিন্তু প্রতিবাদী জনতা ১৪৪ ধারা ভঙ্গ করে সমাবেশের চেষ্টা করলে দু’পক্ষে সংঘর্ষ বাধে। এসময় পুলিশ একটি পক্ষের সমর্থনে গুলি ছুড়লে ত্রিমুখী সংঘর্ষের সৃষ্টি হয়।